**Grafisk hyldest til Folkets Hus: Eksklusive jubilæumsplakater til heldige koncertgæster**

*I anledning af vores 20-års jubilæum præsenterer vi en række eksklusive kunstplakater, som hylder arkitekturen i Folkets Hus. Hver måned bliver en ny kunstplakat afsløret og sat til salg i stærkt begrænset antal.*

De smukke træpaneler i VEGA har set mange stjernestunder udfolde sig gennem de sidste 20 år, lige fra Adele og MØs tidlige koncerter til Danmarks første kvindelige statsministers sejr i 2011. Men de unikke rum har en historie, som går længere tilbage end VEGAs åbning i 1996.

*"VEGA er Folkets Hus. Siden Vilhelm Lauritzen tegnede den smukke bygning i 1956, har hver en krog været dedikeret til fællesskab, kunst og kultur. I anledning af, at vi har været københavnernes spillested i 20 år, vil vi gerne gøre noget specielt for at hylde huset og give publikum mulighed for at tage nogle af husets smukke design-detaljer med hjem. Vi er stolte af at kunne lancere vores jubilæumsplakater, som alle vil vise et udsnit af husets unikke design og historie,"* siger kommunikationschef i VEGA, Ditte Sig Kramer.

Hver kunstplakat bliver trykt i 50 eksklusive eksemplarer, som hver måned vil kunne købes til koncerter i Store VEGA og Lille VEGA. Den første plakat forestiller trappeløbet i Store VEGA og vil blive solgt fysisk ved de først kommende koncerter ud fra først-til-mølle princippet.

Bag de smukt detaljerede plakater står vores grafiske designer gennem næsten hele VEGAs levetid, Dennis Mejdal. Hør ham her fortælle om, hvad der ligger bag hans valg af motiver til plakaterne.

**Fakta om jubilæumsplakater:**

Hvornår: En gang om måneden resten af 2016. Hver måned afsløres et nyt motiv

Antal: 50 eksklusive eksemplarer per motiv

Salgssted: Ved koncerter i Store VEGA og Lille VEGA

Pris: 150 kroner

Plakaten: Trykt på lækkert 250 gram ikke bleget papir i størrelsen A2